
A halláspanasz és a GST-genotípus megoszlásának kapcsolata a ciszplatin-kezelésben részesült betegek prospektív vizsgálatában

     Bevezetés: Munkacsoportunk több éve foglalkozik a ciszplatin ototoxikus mellékhatásával. Az akut halláskárosodás mértékét illetően jelentős egyéni különbségeket találtunk, mostani célunk az e mögött álló genetikai eltérések feltárása. Az általunk vizsgált heretumoros betegeknél a ciszplatin a terápia alapját képezi; a szer mellékhatásaként gyakran jelentkezik fülzúgás, átmeneti vagy maradandó hallásromlás. A mellékhatásokért a belső fülben lévő külső szőrsejtek ciszplatin-okozta károsodása felelős: az ototoxicitásban az irodalmi adatok szerint fontos szerepet játszanak a felhalmozódó oxidatív ágensek. A glutation-S-transzferáz (GST) T1, M1 és P1 izoenzimjei a cochleában is expresszálódnak, ahol egyrészt védelmet nyújtanak az oxidatív stresszel szemben, másrészt a ciszplatin hatástalanításában is részt vesznek.
    Módszerek: Prospektív vizsgálatunk során eddig 175 betegnél végeztünk több alkalommal méréseket, akik 5 napos kemoterápiás ciklusokban részesültek (20mg/m²/nap ciszplatin), közülük 70 főnél (átlagéletkor: 34 év) követtük nyomon a szubjektív panaszokat is. A gondos anamnézis-felvétel, otoszkópos és tympanometriás vizsgálatok után disztorziós (DPOAE) és spontán otoakusztikus emissziós (SPOAE), valamint küszöbaudiometriás méréseket végeztünk a kemoterápiás ciklusok előtt és azok végeztével. A betegek vérmintáiból a GST-izoenzimek génpolimorfizmusait határoztuk meg PCR illetve RFLP módszerekkel.
    Eredmények: Panaszos (N=30) és nem-panaszos (N=40) csoportokat hoztunk létre a klinikai panaszok alapján. A két csoport első, második és harmadik kemoterápiás ciklus utáni DPOAE-eredményei nem romlottak szignifikánsan a kezelés előtti állapothoz képest (ANOVA, Scheffe post hoc teszt). A génpolimorfizmust vizsgálva megállapítottuk, hogy szignifikánsan ritkábban jelentkeztek panaszok mutáns GSTT1 (P:0,0143); mutáns GSTM1 (P:<0,0001); továbbá heterozigóta (P:0,0455) és mutáns (P:0,0071) GSTP1 esetén. A vad GSTT1, vad GSTM1 és vad GSTP1 genetikai mintázat fokozott kockázatot jelent a halláspanaszok megjelenését illetően (84,6%-ban jelentkezett panasz, P:0,007).
    Következtetés: Vad változatok esetében nő, mutáns típus esetén csökken az ototoxikus panaszok megjelenésének gyakorisága. Egyedülálló prospektív kutatásunk segítséget nyújthat az akut és krónikus ototoxikus hatások pontosabb megismerésében, a genetikai kockázatok felmérésében, így egy olyan személyre szabott onkoterápiában, amely nem csak a túlélést, hanem az életminőséget is szem előtt tartja.



